Úradný vestník L 205 , 31/07/2001 S. 0039 - 0040



Rozhodnutie Komisie z 30. júla 2001 o uverejnení odkazu na normu EN 71-1: 1998 "Bezpečnosť hračiek – časť 1: Mechanické a fyzikálne vlastnosti", bod 4.20 písm. d) v súlade so smernicou Rady 88/378/EHS (oznámené pod číslom dokumentu C(2001) 1905) (Text s významom pre EHP) (2001/579/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 88/378/EHS z 3. mája 1988 o aproximácii právnych predpisov členských štátov o bezpečnosti hračiek [1], v znení smernice 93/68/EHS [2], najmä na jej článok 6 ods. 1, so zreteľom na stanovisko Stáleho výboru zriadeného článkom 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov [3], v znení smernice 98/48/ES [4], keďže: (1) článok 2 smernice 88/378/EHS stanovuje, že hračky sa môžu uvádzať na trh len vtedy, ak neohrozujú bezpečnosť a/alebo zdravie užívateľov alebo tretích osôb pri používaní spôsobom predvídateľným s ohľadom na bežné správanie detí; (2) ak bola hračka vyhlásená za hračku, ktorá je v zhode s harmonizovanými normami, na ktoré bol uverejnený odkaz v Úradnom vestníku Európskych spoločenstiev, podľa článku 5 smernice 88/378/EHS sa predpokladá, že je v zhode so základnými požiadavkami na bezpečnosť uvedenými v článku 3 uvedenej smernice; (3) členské štáty sú povinné uverejňovať odkazy na vnútroštátne normy, ktoré transponujú harmonizované normy; (4) Nemecko a Rakúsko uplatnili na základe článku 6 smernice 88/378/EHS ochrannú doložku o bode 4.20 písm. d) normy EN 71 "Bezpečnosť hračiek – Časť 1: Mechanické a fyzikálne vlastnosti", rok vydania 1998, a ako dôvod uviedli, že špičková emisná hladina akustického tlaku 140 dB meraná vo vzdialenosti 50 cm od ucha je príliš vysoká a môže poškodiť sluch dieťaťa; (5) po preskúmaní informácií predložených Nemeckom a Rakúskom a po prijatí stanoviska Stáleho výboru zriadeného smernicou 98/34/ES sa Komisia 20. júla 1999 rozhodla vyradiť bod 4.20 písm. d) normy EN 71-7: 1998 z uverejnenia v Úradnom vestníku Európskych spoločenstiev, v dôsledku čoho táto doložka už neposkytuje predpoklad zhody s ustanoveniami smernice 88/378/EHS; (6) Komisia uverejnila v rámci smernice 88/378/EHS oznámenie [5] obsahujúce zoznam európskych harmonizovaných noriem, ktoré boli 15. júla 1998 schválené Európskym výborom pre normalizáciu (CEN). V oznámení je uvedená norma EN 71-1: 1998 týkajúca sa bezpečnosti hračiek, avšak s vylúčením špičkovej emisnej hladiny akustického tlaku C vytváraného hračkou používajúcou kapsle; (7) dôvodom vylúčenia bolo, že bod 4.20 písm. d) normy EN 71-1: 1998 nemôže zaručiť bezpečnosť hračiek, ak sú používané spôsobom predvídateľným s ohľadom na bežné správanie detí, ako požadoval článok 2 smernice 88/378/EHS; (8) podľa bodu 4.20 písm. d) normy EN 71-1: 1998 špičková emisná hladina akustického tlaku C, Lpc peak, vytváraného hračkou používajúcou kapsle, nesmie prekročiť 140 dB: 140 dB v mieste merania zodpovedá 150-160 dB vo vzdialenosti približne 2,5 cm. Hraničná hodnota 140 dB ostáva v účinnosti do 31. júla 2001 a po tomto dátume je hraničná hodnota stanovená na 125 dB, PRIJALA TOTO ROZHODNUTIE: Článok 1 Uverejnenie odkazu na harmonizovanú normu EN 71 "Bezpečnosť hračiek – Časť 1: Mechanické a fyzikálne vlastnosti", prijatú Európskym výborom pre normalizáciu (CEN) 15. júla 1998 a uvedenú v prílohe, bude v Úradnom vestníku Európskych spoločenstiev sprevádzať táto poznámka: "Bod 4.20 písm. d) normy EN 71-1: 1998 poskytuje predpoklad zhody s ustanoveniami smernice 88/378/EHS až od 1. augusta 2001. Od uvedeného dátumu nesmie podľa bodu 4.20 písm. d) špičková emisná hladina akustického tlaku C, Lpc peak, vytváraného hračkou používajúcou kapsle, prekročiť 125 dB pri meraní podľa stanovenej normy." Článok 2 K odkazu na vnútroštátnu normu transponujúcu harmonizovanú normu EN 71-1: 1998, uverejňovanému podľa článku 5 ods. 1 smernice 88/378/EHS, pripoja členské štáty rovnakú poznámku, ako je stanovená v článku 1. Článok 3 Toto rozhodnutie sa bude uplatňovať od 1. augusta 2001. Článok 4 Toto rozhodnutie je adresované členským štátom. V Bruseli 30. júla 2001 Za Komisiu Frederik Bolkestein člen Komisie [1] Ú. v. ES L 187, 16.7.1988, s. 1. [2] Ú. v. ES L 220, 30.8.1993, s. 1. [3] Ú. v. ES L 204, 21.7.1998, s. 37. [4] Ú. v. ES L 217, 5.8.1998, s. 18. [5] Ú. v. ES C 340, 27.11.1999, s. 69. -------------------------------------------------- PRÍLOHA Uverejnenie názvov a referenčných čísel európskych harmonizovaných noriem podľa smernice 88/378/EHS Európsky normalizačný orgán | Referenčné číslo | Názov harmonizovanej normy | Rok ratifikácie | CEN | EN 71-1:1998 | Bezpečnosť hračiek Časť 1: Mechanické a fyzikálne vlastnosti | 1998 | --------------------------------------------------